REGLUGERÐ
**um bókhald, fjárhagsáætlanir og ársreikninga sveitarfélaga.**

I. KAFLI
**Almenn ákvæði.**

1. gr.
*Reikningsskilaaðferðir.*

Um bókhald, fjárhagsáætlanir og ársreikninga sveitarfélaga gilda lög  [um bókhald, nr. 145/1994](http://www.althingi.is/lagas/nuna/1994145.html), lög um ársreikninga nr. 3/2006 og reglugerð um framsetningu og innihald ársreikninga og samstæðureikninga nr. 696/1996, að svo miklu leyti sem ekki er sérstaklega mælt fyrir á annan veg í sveitarstjórnarlögum, nr. 138/2011, og reglugerðum sem settar hafa verið á grundvelli þeirra.

2. gr.
*Skilgreiningar.*

**Rekstrareining:** Eining í starfsemi sveitarfélags sem erbókhaldslega aðskilin, hvort sem um er að ræða fjárhagslega sjálfstæða einingu eða ekki. Dæmi um slíka einingu er leikskóli og grunnskóli.

**Stofnanir sveitarfélaga:** Rekstrareiningar sem að öllu jöfnu falla undir A-hluta í samræmi við 1. tl. 60. gr. sveitarstjórnarlaga, nr. 138/2011.

**Fyrirtæki sveitarfélaga:** Fjárhagslega sjálfstæðar rekstrareiningar sem falla undir B-hluta skv. 2. tl. 60. gr. sveitarstjórnarlaga, nr. 138/2011. Um framsetningu fjárhagslegra upplýsinga fyrirtækja sveitarfélaga í samanteknum reikningsskilum sveitarfélags skulu, að svo miklu leyti sem við á, gilda reglur um framsetningu dóttur- og hlutdeildarfélaga í samstæðureikningsskilum, sbr. lög um ársreikninga, nr. 3/2006.

**Aðalsjóður:** Hefðbundin starfsemi sveitarfélags er lýtur fyrst og fremst að lögbundnum verkefnum og eru að hluta eða öllu leyti fjármögnuð af skatttekjum en án annarra sjóða og stofnana í A-hluta.

**Eignasjóður:** Eignasjóður leigir út fastafjármuni til stofnana sveitarfélags samkvæmt óskum þeirra og þörfum og innheimtir leigu (svokallaða innri leigu) í samræmi við raunverulegan kostnað sem viðkomandi fjárfesting ber með sér, þ.e. fjármagnskostnað vegna viðkomandi fasteignar, afskriftir, skatta og tryggingar, viðhaldskostnað fasteignar og lóðar, auk eðlilegrar þóknunar eignasjóðs fyrir umsýslu.

**Sveitarsjóður:** Sá hluti starfsemi sveitarfélags sem flokkast undir A-hluta skv. 1. tl. 60. gr. sveitarstjórnarlaga, nr. 138/2011, þ.e. aðalsjóður sveitarfélags auk annarra sjóða og stofnana er sinna starfsemi sem að hluta eða öllu leyti er fjármögnuð af skatttekjum.

**Samantekin reikningsskil:** Samantekin reikningsskil eru reikningsskil A-hluta og B-hluta sveitarfélags sameinuð í eitt. Að svo miklu leyti sem við á gilda um samantekin reikningsskil reglur um samstæðureikningsskil, sbr. ákvæði laga um ársreikninga, nr. 3/2006.

3. gr.
*Fylgiskjöl*

 Ákvæði samkvæmt reglugerðinni eru sett fram með tvennum hætti. Annars vegar í meginmáli reglugerðarinnar og hins vegar í fylgiskjölum sem skoðast sem hluti af reglugerðinni.

 Eftirfarandi er yfirlit um fylgiskjöl reglugerðarinnar:

Fylgiskjal I - um flokkun og greiningu í bókhaldi og reikningsskilum sveitarfélaga.

Fylgiskjal II - um upplýsingaveitu og tvílyklun.

Fylgiskjal III - um form ársreikninga og fjárhagsáætlana sveitarfélaga.

Fylgiskjal IV - um form vegna viðauka við fjárhagsáætlun.

Fylgiskjal V - um ábyrgða- og skuldbindingaskrá.

II. KAFLI
**Bókhald og reikningsskil sveitarfélaga.**
4. gr.
*Bókhald og reikningsskil sveitarfélaga.*

Reikningsár sveitarfélaga er almanaksárið. Sveitarfélög, stofnanir þeirra og fyrirtæki eru bókhaldsskyld. Bókhaldi sveitarfélags skal hagað á skýran og aðgengilegan hátt og skulu reikningsskil gefa glögga mynd af rekstri, efnahag og sjóðstreymi.

5. gr.
*Flokkun og greining í bókhaldi.*

Sveitarfélög skulu flokka og greina tekjur og gjöld, eignir og skuldir í bókhaldi sínu þannig að upplýsingar úr því séu í samræmi við reglugerð þessa sem og leiðbeiningar og álit reikningsskila- og upplýsinganefndar.

Við flokkun og greiningu verkefna sveitarfélaga í málaflokka og rekstrareiningar (deildir), tegundagreiningu í A-hluta skal farið eftir þeim reglum sem fram koma í Fylgiskjali I.

6. gr.
*Skipting á beinum rekstrarkostnaði.*

Í bókhaldi sveitarfélaga skal lögð áhersla á að leiða fram beinan rekstrarkostnað einstakra rekstrareininga á reikningsárinu.

Gera skal reikninga fyrir hlutdeild í beinum rekstrarkostnaði svo og vöru og þjónustu, sem einstakar rekstrareiningar sveitarfélagsins fá frá öðrum rekstrareiningum þess. Reikningar þessir skulu ekki nema hærri fjárhæð en sem nemur kostnaði vegna viðkomandi rekstrarþáttar og skulu þeir færðir í bókhaldi viðkomandi rekstrareiningar með reglubundnum hætti.

7. gr.
*Rekstrareiningar.*

Sveitarfélög skulu leiða fram í bókhaldi sínu með glöggum hætti tekjur og gjöld rekstrareininga.

8. gr.
*Skipting í A- og B-hluta.*

Samkvæmt 1. mgr. 60. gr. sveitarstjórnarlaga, nr. 138/2011, skal skipta starfsemi sveitarfélags í tvo flokka:

A-hluti, sem merkir aðalsjóð sveitarfélags auk annarra sjóða og stofnana sem sinna starfsemi sem að hluta eða öllu leyti er fjármögnuð af skatttekjum.

B-hluti, sem í falla fyrirtæki og aðrar rekstrareiningar sveitarfélags sem að hálfu eða meiri hluta eru í eigu sveitarfélags og eru reknar sem fjárhagslega sjálfstæðar einingar.

9. gr.

*A-hluta stofnanir.*

A-hluti í reikningsskilum sveitarfélaga skal sýna starfsemi sveitarsjóðs, sem er aðalsjóður sveitarfélagsins, auk annarra sjóða og stofnana er sinna starfsemi sem er að hluta eða öllu leyti fjármögnuð af skatttekjum sveitarfélagsins.

10. gr.

*Hlutverk eignasjóðs*

Eignasjóður er A-hluta stofnun sem hefur með höndum umsýslu fastafjármuna sem nýttir eru fyrst og fremst af aðalsjóði sveitarfélagsins.

*Fasteignir.*

Eignasjóður sér um rekstur, nýbyggingar og kaup og sölu fasteigna í umboði sveitarstjórnar. Eignasjóður leigir út fasteignir til rekstrareininga aðalsjóðs, og í einstaka tilvikum til þriðja aðila. Eignasjóður getur einnig haft eignarhald á og leigt fasteignir sem nýttar eru af öðrum stofnunum og fyrirtækjum sveitarfélagsins, að undanskildum félagslegum íbúðum.

Eins og að framan greinir sér eignasjóður um nýbyggingar fyrir aðalsjóð. Eignasjóður innheimtir leigu frá þeim tíma sem viðkomandi rekstrareining fær eignina til afnota. Fái sveitarfélag byggingarkostnað endurgreiddan með framlögum, dregst endurgreiðslan frá stofnkostnaði viðkomandi eignar.

Til lengri tíma litið er eignasjóði ætlað að láta leigutekjur vegna einstakra eigna standa undir rekstrarkostnaði þeirra, þar með töldum afskriftum og fjármagnskostnaði. Leigureikningar skulu gerðir með reglubundnum hætti og færðir á viðkomandi rekstrareiningar í A- eða B-hluta eða hugsanlega til aðila utan sveitarfélagsins. Miðað er við að leigufjárhæðir séu endurskoðaðar reglulega meðal annars með tilliti til almennra verðlagsbreytinga, breyttra vaxtakjara sveitarfélags og annarra atriða sem skipt geta máli.

Viðmiðunarleiga samanstendur af eftirfarandi liðum:

Stofnverð................................... Raunkostnaður fjárfestingar

Fjármagnskostnaður.................. Vaxtakjör sveitarfélags.

Afskriftir ................................... Fastur hundraðshluti miðað við áætlaðan nýtingartíma rekstrarfjármuna.

Skattar og tryggingar ............... Raunkostnaður.

Viðhald húsa og lóða ............... 2,0% -3,0% af stofnverði.

Umsýslukostnaður .................... 0,5% af stofnverði.

Hægt er að gera sérstaka samninga um frekari þjónustu eignasjóðs, svo sem vegna húsvörslu, ræstinga, snjómoksturs o.þ.h. Jafnframt getur eignasjóður leigt út húsnæði með rafmagni og hita.

*Byggingarland.*

Kaup á byggingarlandi skulu eignfærð og skal eignarhald vera í eignasjóði eða annarri A-hluta stofnun sem leigir landið til aðalsjóðs. Leigan samanstendur af fjármagnskostnaði auk umsýslukostnaðar.

*Gatnakerfi.*

Fjárfesting í nýjum gatnakerfum (götur, gangstéttar og stígar, göngubrýr og mislæg gatnamót, götuvitar, gatnalýsing o.fl.) skal eignfærð, að frádregnum gatnagerðagjöldum, og afskrifuð. Eignarhald skal vera í eignasjóði eða annarri A-hluta stofnun sem leigir gatnakerfið til aðalsjóðs.

Leigan samanstendur af afskriftum, fjármagnskostnaði og umsýslukostnaði. Viðhald og annar rekstrarkostnaður skal gjaldfærður í aðalsjóði. Undir gatnakerfi fellur kostnaður vegna jarðvatnskerfis (regnvatnskerfis). Viðmiðunarlíftími gatnakerfis er 25 ár.

*Lausafjármunir – eignfærsla og afskriftir á áhöldum og tækjum.*

Kaup á smááhöldum skulu gjaldfærð á viðkomandi rekstrareiningar í samræmi við almennar reikningsskilareglur. Þeir lausafjármunir sem eru eignfærðir hjá eignasjóði eða annarri A-hluta stofnun, skal leigja til viðkomandi rekstrareininga. Leigan samanstendur af afskriftum, fjármagnskostnaði og umsýslukostnaði en viðhald, tryggingar og annar rekstrarkostnaður skal gjaldfærður hjá leigutaka nema um annað verði samið í samningi milli leigusala og leigutaka.

Afskriftatími og leigutímabil lausafjármuna skal taka mið af áætluðum nýtingartíma viðkomandi eignar.

11. gr.

*Innri þjónustumiðstöð.*

Innri þjónustumiðstöð er A-hluta stofnun sem nær yfir hefðbundna starfsemi áhaldahúss og vélamiðstöðvar. Sveitarfélagið getur haft þennan rekstur í sérstökum A-hluta stofnunum, einni eða fleirum, eða sem hluta af eignasjóði.

Fjárfesting í fastafjármunum skal eignfærð og afskrifuð. Fasteignir þjónustumiðstöðvar geta verið hvort heldur sem er í eigu hennar eða eignasjóðs.

12. gr.

*B-hluta fyrirtæki.*

Um flokkun rekstrareininga í B-hluta sveitarfélaga skal fara eftir þeirri meginreglu að þar flokkist fjárhagslega sjálfstæðar einingar er hafa lagaheimild til að innheimta þjónustugjöld til þess að standa að fullu undir útgjöldum sínum. Sem dæmi um slíkar rekstrareiningar eru vatnsveitur, hafnarsjóðir, rafveitur, hitaveitur og sorpeyðing.

Í undantekningartilvikum getur verið rétt að færa rekstrareiningar milli B- og A-hluta þegar um óverulega starfsemi og litla fjárbindingu í rekstrareiningunni er að ræða.

13. gr.
*Eignaskrá.*

Sveitarfélög skulu halda sérstaka skrá um helstu rekstrarfjármuni sína, sem ekki eru færðir meðal eigna í bókhaldi.

Eignaskráin skoðast sem hluti af bókhaldsgögnum sveitarfélagsins.

14. gr.
*Ábyrgða- og skuldbindingayfirlit.*

Sveitarfélög skulu árlega útbúa ábyrgða- og skuldbindingayfirlit sbr. Fylgiskjal V. Yfirlitið skal miða við upplýsingar í árslok og skal það staðfest af sveitarstjórn samhliða staðfestingu ársreiknings hvers árs og skilað til ráðuneytis samhliða skilum ársreiknings. Í yfirlitinu skulu koma fram upplýsingar um verkefni sem rekin eru á ábyrgð sveitarfélagsins. Einnig skulu koma fram upplýsingar um ábyrgðir sem sveitarfélagið hefur veitt til fyrirtækja eða verkefna. Fyrir hvert fyrirtæki eða verkefni skal veita samandregnar fjárhagsupplýsingar. Jafnframt skulu koma fram upplýsingar um hlutfall ábyrgðar í hverju og einu verkefni eða fjárhæð veittrar ábyrgðar.

Í skýringum ársreiknings sveitarfélags skulu talin upp verkefni með ábyrgð sveitarfélagsins. Jafnframt skal veita upplýsingar um fjárhæðir ábyrgða sem sveitarfélagið hefur veitt.

*15. gr.
Rafræn skil sveitarfélaga á fjárhagsupplýsingum.*

Sveitarfélög, fyrirtæki og stofnanir þeirra skulu skila fjárhagsupplýsingum með rafrænum hætti í miðlægan gagnagrunn hjá Hagstofu Íslands, eftir því sem mælt er fyrir um í Fylgiskjali II.

III. KAFLI
**Fjárhagsáætlanir sveitarfélaga.**

16. gr.
*Fjárhagsáætlun.*

Sveitarstjórn skal á hverju ári afgreiða fjárhagsáætlun fyrir komandi ár og næstu þrjú ár þar á eftir í samræmi við ákvæði 62. gr. sveitarstjórnarlaga nr. 138/2011. Saman mynda þessar áætlanir fjögurra ára áætlun fyrir sveitarfélagið sem felur í sér heildaráætlun um fjármál sveitarfélagsins á tímabilinu, bæði A- og B-hluta. Skal fjárhagsáætlun næsta árs fela í sér bindandi ákvörðun um allar fjárhagslegar ráðstafanir sveitarfélagsins á því ári sem hún tekur til, sbr. nánari fyrirmæli í 63. gr. sveitarstjórnarlaga.

Fjárhagsáætlanir skulu sýna heildstæða mynd af rekstri sveitarfélagsins, efnahag og sjóðstreymi í samræmi við form ársreiknings sbr. Fylgiskjal III. Sundurliða skal helstu framkvæmdir og skuldbindingar sem gert er ráð fyrir á tímabilinu. Einnig skal þar koma fram greinargott yfirlit um fjárheimildir sveitarfélagsins. Við gerð fjárhagsáætlana skal hafa hliðsjón af fjárhagslegri stöðu sveitarfélagsins við upphaf áætlunartímabilsins. Fjárhagsáætlun skulu fylgja upplýsingar um þær forsendur sem byggt er á. Áætlun til fjögurra ára skal vera á áætluðu verðlagi hvers árs í samræmi við þjóðhagsspá Hagstofu Íslands.

Samhliða gerð fjárhagsáætlunar til fjögurra ára skulu sveitarfélög sundurliða áætlaðan rekstur sinn að lágmarki niður á málaflokka, sbr. Fylgiskjal III – E og sbr. Fylgiskjal III-F.

*17. gr.
Viðaukar við fjárhagsáætlun.*

Óheimilt er að víkja frá fjárhagsáætlun nema sveitarstjórn hafi áður samþykkt viðauka við áætlunina, sbr. 2. mgr. 63. gr. sveitarstjórnarlaga nr. 138/2011. Á þetta við um hvers kyns ákvarðanir, samninga eða aðrar fjárhagslegar ráðstafanir sem hafa í för með sér breytingar á tekjum, útgjöldum, skuldbindingum eða tilfærslur milli liða í fjárhagsáætlun í þegar samþykktri áætlun. Viðauki er ekki gildur nema hann feli einnig í sér útfærða ákvörðun um það hvernig þeim útgjöldum eða tekjulækkun sem gert er ráð fyrir verði mætt. Á það einnig við þótt heildarútgjöld eða heildartekjur breytist ekki vegna samþykktar hans.

Í tillögu til sveitarstjórnar að viðauka við fjárhagsáætlun skal því lýst hvaða breyttu forsendur kalli á breytingu á áætluninni og í hverju breytingin felist, en auk þess skal breytingin útfærð á því formi sem sýnt er í Fylgiskjali IV.

IV. KAFLI
**Ársreikningur sveitarfélaga.**

Í samræmi við skipan reikningsskila- og upplýsinganefndar setur nefndin frekari fyrirmæli um framsetningu og innihald ársreikninga sveitarfélaga.

18. gr.
*Ársreikningur.*

Gera skal ársreikning fyrir A-hluta, stofnanir sveitarfélagsins og fyrirtæki þess, sbr. 61. gr. sveitarstjórnarlaga nr. 138/2011. Jafnframt skal gera samantekin reikningsskil fyrir sveitarfélagið, þ.e. A-hluta og fyrirtæki í B-hluta, sbr. 60. gr. laganna.

Í ársreikningi skal koma fram samanburður við
   a. ársreikning undanfarins árs,
   b. upphaflega fjárhagsáætlun ársins,
   c. fjárhagsáætlun ársins ásamt viðaukum.

19. gr.

*Eignarhlutir í öðrum félögum.*

Í samanteknum reikningsskilum sveitarfélaga skal beitt hlutdeildaraðferð við meðhöndlun eignarhluta og afkomu hlutdeildarfélaga.

Eignarhlutar í eigu A-hluta skulu færðir til eignar á kostnaðarverði, sbr. III. kafla laga um ársreikninga nr. 3/2006. Í reikningsskilum A-hluta er eigi heimilt að beita hlutdeildaraðferð við meðhöndlun eignarhluta og afkomu fyrirtækja sveitarfélaga þar sem fyrst og fremst er verið að draga fram ráðstöfun skatttekna.

Byggðasamlög sveitarfélaga sem falla undir B-hluta sveitarfélags skulu í samanteknum reikningsskilum meðhöndluð á sama hátt og fyrirtæki sveitarfélaga. Í skýringum ársreiknings sveitarfélags skal þó sérstaklega gerð grein fyrir hlutdeild sveitarfélagsins í heildareignum og heildarskuldum byggðasamlagsins.

Um reikningsskil dóttur- og hlutdeildarfélaga fyrirtækja sveitarfélaga fer eftir almennum lögum og reglum.

20. gr.

*Rekstrarframlög til fyrirtækja sveitarfélaga.*

Hafi sveitarfélög falið fyrirtækjum sínum að sjá um lögbundin verkefni eða önnur venjubundin verkefni sveitarfélaga ber aðalsjóði að reikna og færa árlega framlag til viðkomandi fyrirtækja til þess að mæta rekstrarhalla þeirra. Þetta á við þegar um viðvarandi rekstrarhalla er að ræða og starfsemi viðkomandi fyrirtækis er ekki í samkeppnisrekstri. Framlagið færist til gjalda á viðkomandi málaflokk í aðalsjóði og til tekna sem rekstrarframlag hjá viðkomandi fyrirtæki.

Dæmi um fyrirtæki eru:

Félagslegar íbúðir

Almenningssamgöngur

Hafnarsjóðir

21. gr.

*Óreglulegir liðir.*

Útgjöld eða tekjur sveitarfélaga sem ekki falla undir venjulegan rekstur þeirra skal sýna sem óreglulega liði, enda hafi þau veruleg áhrif á afkomu sveitarfélags og skekki samanburð milli ára og milli sveitarfélaga. Dæmi um óreglulega liði má nefna verulegan hagnað/tap af sölu hlutabréfa í fyrirtækjum sem ekki tengjast beint starfsemi sveitarfélags og verulegan hagnað/tap af sölu varanlegra rekstrarfjármuna, enda sé um að ræða varanlega rekstrarfjármuni sem óvenjulegt er að sveitarfélagið selji.

22. gr.

*Form ársreiknings.*

Ársreikningur skal vera á því formi sem sýnt er í Fylgiskjali III.

23. gr.

*Sundurliðunarbók.*

Samhliða gerð ársreiknings skulu sveitarfélög sundurliða rekstur sinn í sérstakri sundurliðunarbók, sbr. Fylgiskjal III og sýna lykiltölur úr ársreikningi á sérstöku yfirliti, sbr. Fylgiskjal III.

24. gr.
*Skýringar í ársreikningi.*

Í skýringum í ársreikningi skal m.a. gera grein fyrir þeim reikningsskilaaðferðum sem beitt er við gerð ársreikningsins og öðrum þeim atriðum sem nauðsynleg eru við mat á afkomu og fjárhagsstöðu sveitarfélagsins, þar með talið yfirlit um fjárhagslegar skuldbindingar þess.

V. KAFLI
**Ýmis ákvæði.**
25. gr.
*Gildistaka.*